SK Úradný vestník Európskej únie C 155/9

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 155/04

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„VALAŠSKÝ FRGÁL“

ES č.: CZ-PGI-0005-0805-04.04.2010

CHZO ( X ) CHOP ( )

1. Názov

„Valašský frgál“

2. Členský štát alebo tretia krajina

Česká Republika

3. Opis poľnohospodárskeho výrobku alebo potraviny

3.1. Druh výrobku

Trieda 2.4 Chlieb, pečivo, koláčiky, cukrárske výrobky, sušienky a ostatný pekárenský tovar

3.2. Opis výrobku, na ktorý sa vzťahuje názov uvedený v bode 1

Okrúhly koláč s priemerom 30 – 32 cm. Koláč (v nárečí takisto nazývaný „vdolek“, „pecák“ alebo „lopaťák“) z jemného kysnutého cesta s náplňou na povrchu cesta.

Farba koláča po upečení: cesto – zlatisto prepečené; náplň – charakteristická farba použitej náplne so svetlou mrveničkou na povrchu, ktorá môže byť posypaná strúhaným perníkom, mletou škoricou, pokropená maslom a posypaná cukrom.

Druhy náplní – hrušková, tvarohová, maková, lekvárová, ovocná (slivky, jablká, čučoriedky, marhule), orechová, kapustová (z čerstvej alebo kvasenej kapusty), mrkvová, kalerábová. Náplne je v celom výrobku asi 42 – 48 %.

Koláč je uložený na papierovej kruhovej podložke a najčastejšie je zabalený do potravinárskej, teplom zmrštiteľnej fólie alebo do iného druhu potravinárskej fólie používanej na trhu. Môže byť zabalený aj do papierovej, plastovej alebo drevenej škatule alebo do obalu z pergamenového papiera.

Druhy balení: celý frgál 600 – 700 g, polovica frgálu 300 – 350 g, štvrtina frgálu 150 – 175 g.

V mieste výroby sa môžu koláče predávať nebalené.

Valašský frgál sa môže dodávať na trh aj v zmrazenom stave. Procesom zmrazenia sa vlastnosti výrobku nemenia. Do mraziarne sa výrobok dodáva už zabalený. Zmrazený výrobok je možné skladovať pri teplote – 18 °C a nižšej počas 9 mesiacov. Po rozmrazení je odporúčaná lehota spotreby 24 hodín. Potrebné údaje o trvanlivosti a podmienkach skladovania sú uvedené na obale.

3.3. Suroviny (len pri spracovaných výrobkoch)

Pri výrobe cesta sa používajú tieto suroviny: pšeničná múka polohrubá alebo zmes 3 druhov múky – hladkej, polohrubej a hrubej, repný cukor alebo náhradné sladidlo, rastlinné tuky alebo rastlinný olej alebo bravčová masť alebo maslo, vaječné žĺtky pasterizované alebo čerstvé, mlieko sušené alebo čerstvé alebo pitná voda, ovocné šťavy (citrónová, jablková, hrušková), pekárske droždie, soľ, v súčasnosti sa môže použiť zlepšujúci prípravok do cesta na udržanie čerstvosti pečiva.

Hlavnou obsahovou zložkou je múka, ďalšie potom musia spĺňať tieto hmotnostné limity: tuky (rastlinný tuk alebo olej alebo bravčová masť alebo maslo) – aspoň 20 % celkovej hmotnosti cesta, cukry alebo náhradné sladidlo (fruktóza) – aspoň 10 % celkovej hmotnosti cesta (pri použití iného náhradného sladidla množstvo zodpovedá jeho sladivosti), vaječné žĺtky – aspoň 5 % celkovej hmotnosti cesta. Množstvo ovocnej šťavy, droždia, soli a ostatných dochuťovacích surovín závisí pri jednotlivých výrobkoch od použitého receptu.

Náplň Valašského frgálu musí tvoriť asi 42 – 48 % celkovej hmotnosti v surovom stave.

Pri výrobe náplní sa používajú tieto suroviny:

Hrušková náplň: hruškový lekvár vyrobený zo sušených hrušiek, slivkový lekvár alebo ovocný džem, sušené jablká, strúhaný perník, aróma na báze etyloxyhydrátu (ďalej len „aróma“), badián mletý, vanilkový cukor, pitná voda.

Tvarohová náplň: mäkký tvaroh, repný cukor alebo náhradné sladidlo, vaječné žĺtky pasterizované alebo čerstvé, pitná voda, hrozienka, vanilkový cukor alebo vanilkový puding, môže sa pridať ovocná šťava; rastlinný olej, aróma, muškátový kvet mletý, stabilizátor tvarohu, lesné plody.

Maková náplň: mletý mak, repný cukor alebo náhradné sladidlo, mlieko sušené alebo čerstvé, pitná voda, rastlinný tuk, pšeničná múka hladká, vanilkový cukor, hrozienka, pečivová strúhanka, mletá škorica, aróma.

Lekvárová náplň: slivkový lekvár, vanilkový cukor alebo náhradné sladidlo, pitná voda, aróma.

Jablková náplň: strúhané jablká alebo jablkový kompót, repný cukor alebo náhradné sladidlo, vanilkový cukor, mletá škorica, sekané orechy, hrozienka, pitná voda.

Čučoriedková náplň: čučoriedky čerstvé alebo mrazené alebo čučoriedkový kompót, čučoriedkový džem.

Marhuľová náplň: marhulečerstvé alebo mrazené alebo marhuľový kompót, marhuľový džem.

Slivková náplň: slivky čerstvé alebo mrazené alebo slivkový kompót, slivkový lekvár, mletý mak, cukor alebo náhradné sladidlo.

Orechová náplň: mleté orechy (vlašské, lieskové alebo zmes), repný cukor alebo náhradné sladidlo, pšeničná múka hladká, mlieko, maslo alebo rastlinný tuk alebo rastlinný olej, pečivová strúhanka, marhuľový džem, pitná voda, hrozienka, vanilkový cukor, aróma.

Kapustová náplň: nakrájaná čerstvá kapusta alebo kvasená kapusta dobre umytá, repný cukor alebo náhradné sladidlo, maslo alebo rastlinný tuk alebo rastlinný olej, pšeničná múka hladká, pitná voda, mleté čierne korenie, soľ.

Mrkvová náplň: čerstvá mrkva, repný cukor alebo náhradné sladidlo, vanilkový cukor, mak, maslo, rastlinný tuk, rastlinný olej, pšeničná múka hladká, pitná voda, mletá škorica, soľ.

Kalerábová náplň: čerstvé kaleráby, repný cukor alebo náhradné sladidlo, maslo alebo rastlinný tuk alebo rastlinný olej, pšeničná múka hladká, citrónová alebo jablková ovocná šťava, pitná voda, mleté čierne korenie, čerstvá alebo sušená petržlenová vňať, soľ.

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť v označenej zemepisnej oblasti

Všetky kroky od výroby cesta (vzhľadom na technologický postup kysnuté cesto nepripúšťa oneskorenie medzi jednotlivými výrobnými krokmi) cez rozotieranie náplní až po pečenie koláčov a ich následné balenie z dôvodu udržania kvality a zachovania hygieny musia prebiehať vo vymedzenej oblasti. Samotná výroba náplní nemusí prebiehať vo vymedzenej oblasti.

3.6. Špecifické pravidlá krájania, strúhania, balenia atď.

Krájanie a balenie výrobkov priamo u výrobcu je zdôvodnené povahou produktu – ide o výrobok na krátkodobú spotrebu a na účel zachovania kvality je nutné krájanie a balenie u výrobcu. Pri preprave nezabalených hotových výrobkov by dochádzalo k znižovaniu ich kvality polámaním, postláčaním alebo porušením hygienických predpisov. Okrem toho je nutné označenie výrobkov na obale etiketou, na ktorej sú uvedené údaje o výrobcovi, zložení výrobku a všetky ostatné povinné údaje, ktoré zaručujú pôvod vo vymedzenej oblasti a sú podkladom pre prípadnú kontrolu.

3.7. Špecifické pravidlá označovania

Výrobca Valašského frgálu musí na obale výrobku zreteľne uvádzať názov „Valašský frgál“. Súčasne sa na obale výrobku umiestni logo chráneného zemepisného označenia, ktoré bude slúžiť ako informácia pre spotrebiteľov, pre kontrolné orgány na kontrolu na účely vysledovateľnosti výrobku. V prípade predaja nebalených výrobkov sa musí na mieste predaja zreteľne uvádzať, že sa tam predávajú Valašské frgály.

4. Stručné vymedzenie zemepisnej oblasti

Valašsko – zemepisná oblasť rozprestierajúca sa na juhovýchode Českej republiky. Vymedzené územie tvoria po obvode katastre jednotlivých obcí – od východnej časti územia – Velké Karlovice, Horní Bečva, Čeladná, Kunčice pod Ondřejníkem, Kozlovice, Měrkovice, Tichá, Vlčovice, Kopřivnice, Štramberk, Lichnov, Veřovice, Mořkov, Hodslavice, Straník, Kojetín, Loučka, Bernartice, Hůrka, Starojická Lhota, Vysoká, Hustopeče, Milotice, Špičky, Skalička, Horní Tešice, Rouské, Všechovice, Provodovice, Komárno, Podhradní Lhota, Rajnochovice, Držková, Rusava, Lukoveček, Fryšták, Mladcová, Zlín – Prštné, Zlín – Jaroslavice, Březnice, Želechovice, Lípa, Zádveřice, Vizovice, Slopné, Haluzice, Vlachovice, Vrbětice, Popov, Jestřábí, Štítná nad Vláří, Bylnice, Brumov, Nedašov, Nedašova Lhota, Študlov, Střelná, Francova Lhota, Valašská Senice, Hovězí, Halenkov, Nový Hrozenkov.

5. Súvislosť so zemepisnou oblasťou

5.1. Špecifickosť zemepisnej oblasti

V minulosti predstavovalo sušené ovocie na Valašsku najtradičnejší spôsob uskladnenia úrody. Počas zostávajúcej časti roku potom ľudia z tejto oblasti takto uskladnené ovocie používali na najrozličnejšie účely kuchynského spracovania. Najtypickejšia bola výroba hruškového lekváru zo sušených hrušiek. Ďalej je pre Valašsko typické, že sa na jeden frgál vždy použil jeden druh nátierky – náplne. Toto je historicky tradičné, nikdy sa na jeden frgál nedávalo viac druhov náplní, ako uvádzajú aj historické pramene.

5.2. Špecifickosť výrobku

Valašský frgál sa odlišuje od ostatného pečiva predovšetkým týmito špecifikami:

— Postupom výroby cesta a jeho zložením – redšie zložky cesta sa najprv trú metličkou, až sa spoja do hladkej hmoty. Potom sa pridajú zmäknuté tuky a opäť sa všetko trie na hladkú hmotu. Až potom sa pridá kvások a postupne múka a spracuje sa hladké cesto, ktoré musí byť vymiesené až do bubliniek (obsahuje veľa vzduchu) a nesmie sa lepiť.

— Rozvaľkanie cesta do kruhového tvaru sa robí jednoručným valčekom, ktorý má tiež pôvod v oblasti Valašska. Toto rovnomerné rozvaľkanie cesta od stredu do strán spôsobí, že cesto po upečení, aj keď je tenké, je kompaktné a vláčne a má jemnú štruktúru.

— Použitím typických náplní, predovšetkým náplní zo sušeného ovocia – sušených hrušiek.

— Na Valašský frgál sa používa vždy len jeden druh náplne (náplne sa nikdy nekombinujú). Frgál sa vyznačuje vysokým obsahom náplne, ktorý v surovom stave predstavuje cca 42 – 48 % hmotnosti koláča. Náplň je na povrchu bohato posypaná mrveničkou, prípadne môže byť posypaná strúhaným perníkom alebo mletou škoricou. Po upečení sa ďalej môže dozdobiť pocukrovaním alebo pokropiť maslom.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Žiadosť je založená na špecifickosti a popularite produktu nielen na celom území oblasti Valašsko. Prvé písomné zmienky o veľkých koláčoch, tzv. dolkách alebo frgáloch, uvádza J. H. A. Gallaš vo svojej kronike „Bromatologia moravo-rustica“ z roku 1826. Sú tu zachytené údaje o koláčoch z pšeničnej alebo žitnej múky, na povrchu natretých tvarohom, lekvárom alebo nátierkou z povarených a roztlačených sušených hrušiek, ktorá je pre tunajší kraj typická, jej produkcia sa vyskytuje iba vo vymedzenej oblasti Valašsko.

Pri výrobe Valašského frgála vychádzame z historických receptúr vymedzenej oblasti, dochovaných v písomných záznamoch od roku 1826. Ľudová tradícia výroby tohto špecifického koláča vychádza predovšetkým zo sviatočných príležitostí v oblasti Valašska, ako boli svadby, krstiny, Vianoce a Veľká noc, pri ukončení žatvy. Chudobné rodiny ich mávali len na Vianoce. V bohatších rodinách mali frgály aj ako nedeľné pečivo. Veľkosť koláča (priemer 30 – 32 cm) vznikla predovšetkým preto, že sa využívala celá plocha sádzacej lopaty, ktorou sa sádzal do pece chlieb. Na výrobu frgálu sa používali predovšetkým suroviny z domácich zdrojov – hlavne sušené ovocie, tvaroh, doma mletá múka, maslo, masť, ľanový olej, vajcia, mlieko.

Najviac preslávený je Valašský frgál hruškový, ktorého náplň sa vyrába zo sušených hrušiek. V minulosti stál strom hruška pri každom dome na Valašsku. Najčastejšou odrodou hrušiek boli tzv. „ovesňanky“, ktoré sa vyznačovali menším tvarom, ale bohatou a veľmi sladkou dužinou. Ale aj iné odrody hrušiek, predovšetkým dozrievajúcich v jesenných mesiacoch, boli vhodné na sušenie. Museli sa vždy nechať dobre dozrieť až do prvých prízemných mrazíkov. Potom sa tieto hrušky vcelku pomaly sušili v sušiarni, kde sa kúrilo najlepšie drevom z ovocných stromov. Veľmi záležalo na ich dôkladnom presušení a následnom skladovaní na pôjde domov vo visiacich tkaných vreciach. Receptúry na výrobu lekváru zo sušených hrušiek a na výrobu týchto veľkých koláčov aj s inými náplňami sa odovzdávali z generácie na generáciu niekoľko storočí.

Sláva týchto koláčov sa v predminulom storočí doniesla až do ďalekého hlavného mesta Prahy. Predovšetkým pri konaní národnej výstavy v Prahe – Holešoviciach na konci 19. storočia boli tieto koláče dovezené s mnohými ďalšími výrobkami z Valašska a vyslúžili si na nej veľký obdiv. Túto popularitu si Valašské frgály udržali až do súčasnosti (mnoho informácií možno nájsť na internete, v regionálnej a celoštátnej tlači, turistických sprievodcoch) a získavajú celý rad ocenení na výstavách a veľtrhoch (Zlatá Salima 2006 a 2008, Perla Zlínska 2006, 2007 a 2008, Trendy 2006, HIT 2006, Moderný obchod, Značka kvality KLASA v roku 2007).

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

Úplne znenie špecifikácie je k dispozícií na tejto webovej adrese:

http://isdv.upv.cz/portal/pls/portal/portlets.ops.det?popk=1322&plang=cs

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Porovnaj poznámku pod čiarou 2.